NOK รูดเกือบ 4% หลังแก้ปัญหาไม่ตก ยกเลิกอีก 20 เที่ยวบินวันนี้
NOK รูดเกือบ 4% หลังแก้ปัญหาไม่ตก ยกเลิกอีก 20 เที่ยวบินวันนี้ ล่าสุด ณ เวลา 10.16 น. อยู่ที่ 7.20 บาท ปรับตัวลง 0.25 บาท หรือ 3.36% สูงสุดที่ 7.20 บาท ต่ำสุดที่ 7.15 บาท มูลค่าการซื้อขาย 2,172.46 ล้านบาท
23 ก.พ. 2559

ผู้สื่อข่าวรายงานว่า ราคาหุ้นบริษัท สายการบินนกแอร์ จำกัด (มหาชน) หรือ NOK ณ เวลา 10.16 น. อยู่ที่ 7.20 บาท ปรับตัวลง 0.25 บาท หรือ 3.36% สูงสุดที่ 7.20 บาท ต่ำสุดที่ 7.15 บาท มูลค่าการซื้อขาย 2,172.46 ล้านบาท
โดยปัจจัยที่ส่งผลให้ราคาหุ้นปรับตัวลงแรงในวันนี้ (23 ก.พ.59) เนื่องจากสายการบินนกแอร์ประกาศยกเลิก 20 เที่ยวบินในประเทศ โดยทางสายการบินแจ้งว่า ทางเจ้าหน้าที่ได้มีการติดต่อแจ้งผู้โดยสารทุกท่านที่เดินทางในเที่ยวบินดังกล่าวแล้ว ทั้งนี้ เฟซบุ๊กของสายการบินนกแอร์ ได้โพสต์ข้อความขอแจ้งยกเลิกเที่ยวบินในประเทศในวันที่ 23 ก.พ.59 โดยมีรายละเอียดดังต่อไปนี้
-DD7106 ดอนเมือง-หาดใหญ่ (DMK-HDY)-DD7107 หาดใหญ่-ดอนเมือง (HDY-DMK)-DD7818 ดอนเมือง-นครศรีธรรมราช (DMK-NST)-DD7819 นครศรีธรรมราช-ดอนเมือง (NST-DMK) -DD7208 ดอนเมือง-สุราษฎร์ธานี (DMK-URT)-DD7209 สุราษฎร์ธานี-ดอนเมือง (URT-DMK)-DD7406 ดอนเมือง-ตรัง (DMK-TST)-DD7407 ตรัง-ดอนเมือง (TST-DMK) -DD8414 ดอนเมือง-พิษณุโลก (DMK-PHS)-DD8415 พิษณุโลก-ดอนเมือง (PHS-DMK) -DD8718 ดอนเมือง-เชียงราย (DMK-CEI)-DD8719 เชียงราย-ดอนเมือง (CEI-DMK) -DD9214 ดอนเมือง-อุดรธานี (DMK-UTH)-DD9215 อุดรธานี-ดอนเมือง (UTH-DMK) -DD9314 ดอนเมือง-อุบลราชธานี (DMK-UBP)-DD9315 อุบลราชธานี-ดอนเมือง (UBP-DMK) -DD9410 ดอนเมือง-สกลนคร (DMK-SNO)-DD9411 สกลนคร-ดอนเมือง (SNO-DMK) -DD9814 ดอนเมือง-ขอนแก่น (DMK-KKC)-DD9815 ขอนแก่น-ดอนเมือง (KKC-DMK)
 
อนึ่งกรณีการยกเลิกเที่ยวบินนั้น เริ่มต้นขึ้นเมื่อวันที่ 14 ก.พ. 59 ซึ่ง นายพาที สารสิน ประธานเจ้าหน้าที่บริหาร NOK ได้สั่งพักงานและสอบสวนพนักงานรวม 9 คน และเลิกจ้าง นายศานิต คงเพชร ผู้จัดการแผนกรักษามาตรฐานการบินและนักบินผู้ควบคุมอากาศยาน ฐานจงใจกระทำความผิดร้ายแรงต่อบริษัท โดยให้เหตุผลว่านักบินดังกล่าวไม่พอใจที่สายการบินปรับโครงสร้างใหม่เนื่องจากมีบุคคลใหม่มาทำงานแทน
ขณะที่เมื่อวันที่ 16 ก.พ. 59 นายศานิต คงเพชร อดีตกัปตันนกแอร์ เปิดเผยว่า กรณีดังกล่าวเกิดขึ้นจากการที่สายการบินปรับโครงสร้างใหม่ โดยตนเองก็ยังอยู่ในตำแหน่งเดิมและคนที่ถูกโยกย้ายหน้าที่นั้นก็เต็มใจที่จะไปบินอย่างเดียวอยู่แล้ว
ส่วนในวันเกิดเหตุนั้น มีปัญหาเรื่องนักบินไม่พออยู่แล้ว เนื่องจากในปี 58 นักบินลาออกไปสายการบินอื่นประมาณ 30-40 คน เหลือเพียง 160 คน ทำให้ไม่เพียงพอกับผังการบินที่มากกว่าและไม่มีการมาปรึกษาก่อน ไม่เคยมีการให้ความสำคัญกับนักบินเลยและกว่าจะได้นักบินแต่ละคนต้องใช้เวลาฝึกประมาณ 5 ปี จึงไม่มีนักบินเข้ามาสำรอง และสาเหตุที่ความวุ่นวายในวันที่ 14 ก.พ. ที่ผ่านมา เกิดจากนกแอร์พยายามขอให้ครูการบินปล่อยมาตรฐานการบินของกัปตันคนหนึ่งที่ยังไม่ผ่านเกณฑ์ถือเป็นการผิดกฎอย่างร้ายแรง ทำให้หลายคนไม่อยากบินเพราะรู้สึกอึดอัดใจ เครียด ไม่สามารถทำการบินได้